DOD สยายปีกแดนมังกร! ผนึก “CNR MALL-CAS” รุกขายอาหารเสริมผ่านช่อง CCTV รายแรกในไทย
DOD สยายปีกแดนมังกร! ผนึก “CNR MALL-CAS” สู่ผู้แทนจำหน่ายอาหารเสริมผ่านช่อง CCTV รายแรกในไทย ประเดิมส่งสินค้าล็อตแรก มูลค่า 10 ลบ. ในช่วงไตรมาส 4/2561
6 พ.ย. 2561

นางสาวศุภมาส อิศรภักดี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยว่า เมื่อวันที่ 2 พฤศจิกายนที่ผ่านมา บริษัทฯได้ร่วมลงนามบันทึกข้อตกลง (MOU) ความร่วมมือทางธุรกิจ ระหว่าง บริษัท ซีเอ็นอาร์ แฮปปี้เนส โฮม ช้อปปิ้ง จำกัด (China National Radio : CNR MALL) ซึ่งเป็นบริษัทในเครือของสถานีวิทยุโทรทัศน์กลางแห่งสาธารณรัฐประชาชนจีน (CCTV) และสถาบันบัณฑิตวิทยาศาสตร์จีน (CAS) ซึ่งเป็นองค์กรด้านการวิจัยและพัฒนาชั้นนำระดับโลกของจีน
ทั้งนี้สถาบันบัณฑิตวิทยาศาสตร์จีนได้พิจารณาคัดเลือก ผู้ประกอบการของแต่ละประเทศที่มีความโดดเด่น และมีศักยภาพในการดำเนินธุรกิจประเภทกลุ่มธุรกิจผลิตภัณฑ์เสริมอาหาร ซึ่งกลุ่มประเทศที่เข้าร่วมลงนามบันทึกข้อตกลงทางธุรกิจในครั้งนี้ ประกอบด้วย ประเทศไทย, อิหร่าน, แคนนาดา และเดนมาร์ก
โดย DOD เป็นบริษัทผู้ประกอบรายแรกและรายเดียวของประเทศที่ได้รับการคัดเลือกเป็นตัวแทนจำหน่ายผลิตภัณฑ์ด้านเสริมอาหาร-วิตามิน ผลิตภัณฑ์สมุนไพรไทย–ยาแผนโบราณ ผลิตภัณฑ์สกินแคร์ และเครื่องสำอาง ผ่านช่องทางการจำหน่าย TV shopping ของ CNR MALL ช่องสถานีโทรทัศน์ CCTV
สำหรับกรอบข้อตกลงทางธุรกิจในครั้งนี้ ถือเป็นการสอดรับกับนโยบายแนวทางการเชื่อมโยงยุทธศาสตร์ “หนึ่งแถบ หนึ่งเส้นทาง” (Belt and Road Initiative : BRI หรือ One Belt, One Road : OBOR) ของรัฐบาลจีน โดย CNR Mall และ CAS ได้ผนึกกำลังภายใต้ความร่วมมือกับบริษัทผู้ประกอบการชั้นนำจากทั่วโลก ในการส่งเสริมด้านการค้าและแลกเปลี่ยนข้อมูลทางธุรกิจร่วมกัน ภายใต้การนำผลิตภัณฑ์ที่ได้รับมาตรฐานและมีคุณภาพ มาจำหน่ายผ่านทาง TV shopping ของ CNR MALL ในประเทศจีน
โดยการลงนามในครั้งนี้ ถือว่าเป็นความร่วมมือทางธุรกิจระดับประเทศ และยังเป็นการส่งเสริมการค้าระหว่างประเทศ ทั้งในส่วนของผลิตภัณฑ์เสริมอาหาร และผลิตภัณฑ์สมุนไพรไทย ให้เป็นที่รู้จักในระดับอาเซียน รวมถึงยังเป็นการสร้างรายได้ให้กับประชาชนและชุมชน ในระยะยาวได้อย่างมั่นคง และยั่งยืน
อย่างไรก็ตาม ความร่วมมือทางธุรกิจในครั้งนี้ จะเป็นการขยายช่องทางการตลาดได้เป็นอย่างดี เนื่องจากผลิตภัณฑ์ ที่ทาง DOD จำหน่าย เป็นผลิตภัณฑ์ด้านเสริมอาหาร-วิตามิน ผลิตภัณฑ์สมุนไพรไทย – ยาแผนโบราณ รวมถึงเครื่องสำอาง และเวชสำอาง โดยในเบื้องต้นภายในปีนี้จะนำไปจำหน่ายในล็อตแรก กว่า 10 ผลิตภัณฑ์ หรือคิดเป็นมูลค่าเกือบ 10 ล้านบาท  ผ่าน TV shopping ของ CNR MALL ในช่องสถานีโทรทัศน์ CCTV และเชื่อว่าผลิตภัณฑ์ภายใต้การผลิต และเป็นตัวแทนจำหน่ายของ DOD สามารถตอบโจทย์ ไลฟ์สไตล์ ของกลุ่มคนรุ่นใหม่ กลุ่มแม่บ้าน และกลุ่มผู้สูงอายุในประเทศจีน ที่หันมาใส่ใจเรื่องสุขภาพ รูปร่าง และผิวพรรณ ได้ตรงตามความต้องการได้เป็นอย่างดี
นางสาวศุภมาส กล่าวเพิ่มเติมว่า สำหรับผลิตภัณฑ์ที่บริษัทฯ เป็นตัวแทนจำหน่าย สามารถเริ่มดำเนินการจำหน่ายผ่าน TV shopping ของ CNR MALL ได้ตั้งแต่ไตรมาส 4/2561 ซึ่งจะเพิ่มช่องทางรายได้ จากการเป็นตัวแทนจำหน่ายผลิตภัณฑ์ ผ่านช่องทางดังกล่าว ตั้งแต่ปลายปีนี้เป็นต้นไป และจะเริ่มมีรายได้เข้ามาอย่างเห็นได้ชัดในปี 2562
อย่างไรก็ตาม ต้องยอมรับว่าแพลตฟอร์มการสั่งซื้อสินค้าผ่านออนไลน์ ในรูปแบบแอพพลิเคชั่นต่างๆ ถือเป็นการค้าปลีกรูปแบบใหม่ ที่สามารถตอบโจทย์ไลฟ์สไตล์ ของกลุ่มผู้บริโภคได้ง่ายขึ้น ดังนั้นความร่วมมือในครั้งนี้ ถือเป็นก้าวที่สำคัญของ DOD อีกครั้งหนึ่ง ที่มีโอกาสขยายช่องทางการตลาดให้กับคู่ค้าของบริษัทฯ
โดยการนำสินค้าที่ DOD เป็นผู้ผลิตไปจำหน่ายยังประเทศจีน ซึ่งนั่นเป็นการแสดงให้เห็นศักยภาพทางธุรกิจของ DOD ที่สามารถเป็นทั้งผู้ผลิตและตัวแทนจำหน่าย ที่ครบวงจรในการดำเนินธุรกิจได้เต็มรูปแบบไปยังประเทศจีน